**Høringssvar fra Grundejerforeningen Sandklitten, Kjul Strand**

**Planerne om udvidelse af Hirtshals Havn.**

Grundejerne i Kjul Strand-området har Hirtshals Havn som nabo.

De seneste udvidelser af havnen mod øst og nord har gjort, at Kjul har fået Hirtshals Havn meget tæt på.

Vi ser på 150 meter høje vindmøller, vi oplever gener fra møllerne, øget trafikstøj fra havnen og sidst men ikke mindst oplever vi, at dele af vores kyst gradvis erodere – efter alt at dømme fordi det stadig større havneanlæg blokerer for den naturlige sedimenttransport fra syd til vores kyst øst for havnen.

Nu er der så konkrete og fremskredne planer om en ny og omfattende havneudvidelse med opstilling af flere store vindmøller og med betydelig forlængelse og udvidelse af havneanlægget i havet mod nord. Så vidt vi kan se på det tilgængelige kortmateriale, kommer den nye vestre dækmole til at gå over 750 meter ud i havet mod nord.

Vi anerkender Hirtshals Havn og Hjørring Kommunes ønske om en havneudvidelse. Samtidig giver disse fremtidsperspektiver anledning til stor bekymring i bestyrelsen i Grundejerforeningen Sandklitten.

Ifølge planerne skal antallet af vindmøller på et kommende havneanlæg tredobles. Det betyder – efter vores opfattelse - at der vil komme til at stå rigtig mange og rigtig høje vindmøller på havnearealet. Op til 13 møller – op til 200 meter høje og hver især med et betydeligt vingefang.

Vi forudser at møllerne vil blive altdominerende i og omkring Hirtshals by - og dermed også i Kjul-området. Vi har et stærkt ønske om, at det endelige valg af mølletype, totalhøjde og placering af de mange møller vil blive nøje gennemarbejdet – således at anlægget kommer til at fremtræde så harmonisk som muligt. Vi mener at Hirtshals Havns ønske om højst mulig el-produktion fra vindmøllerne må kunne gå hånd i hånd med almindelige borgers forventninger og krav om godt og gennemtænkt byggeri, der tager hensyn til den unikke placering og den særlige historie, som Hirtshals har. I den forbindelse ønsker vi også, at der udarbejdes troværdige visualiseringer, hvor bl.a. møllernes højder og mulige placeringer på havneanlægget i forhold til byen og omegnen fremgår.

Vi er bekymret for, at en så høj koncentration af 200 meter høje vindmøller så tæt på boliger, samlingssteder og rekreative områder vil give støjgener og skyggevirkninger mod øst.

Vi regner med og håber på at Hirtshals Havn og de øvrige relevante myndigheder - forud for endelig beslutning om opstilling af møller - foretager dels de lovpligtige vurderinger af alle væsentlige virkninger på miljøet – dels forholder sig til ovenstående stærke ønsker fra os (og sikkert også mange andre).

I Kjul-området har vi gennem tiden oplevet, at havet æder af vores kyststrækning. Erosionen var for få år siden så voldsom, at et sommerhus delvis styrtede i havet.

Vi oplever helt lokalt, at vi har perioder med mere stabil kyst, men samtidig er det så bare andre steder på den nordlige kyst, der rammes af stærk erosion.

Vi ved at myndigheder og eksperter i tidens løb har undersøgt og vurderet årsagerne til kysterosionen forskelligt. Ikke desto mindre - og efter alt at dømme - er de gentagne udvidelser af Hirtshals Havn mod nord og øst en væsentlig årsag til erosionen af kyststrækningen øst for Hirtshals.

I den rapport\*, som vi netop har fået adgang til, konkluderes det, *at ”der ved naturlige processer stort set ikke længere transporteres sediment forbi Hirtshals Havn fra kysten sydvest for havnen til kysten øst for havnen”*

Vi tænker at det først og fremmest må skyldes, at havneanlægget forhindrer den naturlige sedimenttransport fra syd. Det bekymrer os stærkt, at det i planerne for udvidelsen af Hirtshals Havn ser ud til, at der skal ske en betydelig udbygning af havneanlægget mod nord – som nævnt før er det tilsyneladende planen at havnens vestdækmole forlænges mod nord til i alt at blive over 750 meter lang.

Vi tænker at det uvægerligt må betyde en endnu større blokering af den naturlige sedimenttransport fra sydvest mod vores kyst øst for havnen.

Samtidig konkluderes det i Niras rapport\* ”*at det eneste sediment, der [i øjeblikket] tilføres kyststrækningen øst for Hirtshals, vurderes at være fra bypass eller klapning på lavt vand ud for kyststrækningen mellem Hirtshals og Kjul.”*

Endvidere kan vi i rapporten læse ”at *manglende bypass eller kystnære klapning vil kunne være medvirkende til forøget erosion ved Kjul og Tversted”*

Og endelig *”at det umiddelbart vil være hensigtsmæssigt i forhold til denne [ovenstående] problematik, at placere sediment fra oprensning af Hirtshals Havn kystnært langs strækningen mellem Kjul og Tværsted.”*

Bestyrelsen i Sandklitten er ikke bekendt med, at der foreligger nogen formel ordning mellem Hirtshals Havn Hjørring Kommune og statslige myndigheder om netop ovenstående forhold – altså placering af sediment kystnært på strækningen øst for havnen.

Vi har derfor et stærkt ønske om, at en permanent ordning bliver etableret, således at kyststrækningen øst for Hirtshals Havn kontinuerligt og fremadrettet bliver tilført sediment fra oprensningen i/omkring Hirtshals Havn i sådanne mængder, at kysten ud for Kjul og Tversted fremadrettet sikres mod yderlig erosion. Det til gavn og glæde for lokale borgere, turister og et betydeligt turisterhverv. Desuden er det en kendsgerning at området langs kysten og i det umiddelbare bagland indeholder enestående naturværdier, som for alt i verden ikke må gå tabt.u

Det er bestyrelsen for Sandklittens ønske, at der hurtigst muligt iværksættes nye undersøgelser af sedimenttransporten fra syd for Hirtshals Havn til Skagen. Endvidere at undersøgelserne kommer til at indeholde relevante forhold vedr. sedimenttransporten før og efter en mulig kommende udvidelse af Hirtshals Havn.

Ifølge den udarbejdede rapport sker der en betydelig læsideerosion umiddelbart øst for Hirtshals Havn. Vi har et stærkt ønske om, at det bliver afdækket, hvor stort omfanget bliver af en formodet øget læsideerosion som følge af havneudvidelsen.

Vi ønsker endvidere, at det undersøges, hvorledes oprenset sediment bedst muligt anvendes til at beskytte kyststrækningen øst for Hirtshals Havn.

Det er vores opfattelse at resultater af ovenstående forhold bør indgå i de VVM-rapporter, der skal udarbejdes før arbejdet med udvidelse af Hirtshals Havn kan igangsættes.

Kjul Strand d. 10. oktober 2022

På bestyrelsens vegne

Keld Virenfeldt, Formand

Grundejerforeningen Sandklitten, Kjul Strand.

**\*Kysten mellem Hirtshals Havn og Grenen - Kystteknisk beskrivelse og sedimentbudget**

Kystbeskyttelseslauget, Gl. Skagen 11.oktober 2022.

Rapport udarbejdet af det rådgivende ingeniørfirma Niras.